《自笑》
宋代·于石

归来更读十年书，自笑今吾即故吾。
栗里溪山晋处士，桐江风月汉狂奴。
种梅添得诗多少，爱菊何拘酒有无。
随分生涯聊尔耳，门前应免吏催租。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。